C 140/18
SK
Úradný vestník Európskej únie
21.4.2023
3.11.
Hoci kríza spôsobená pandémiou v stredozemskom regióne zasiahla všetky sociálne skupiny, najhoršie boli zasiahnutí najmä: mladí ľudia v dôsledku zhoršenia situácie na trhu práce a opatrení na obmedzenie pohybu týkajúcich sa vysokých aj ostatných škôl; ženy zamestnané v niektorých oblastiach, napríklad v južnom susedstve, predovšetkým v neformálnom hospodárstve, poľnohospodárstve a cestovnom ruchu, ktorý je vážne zasiahnutý opatreniami na obmedzenie pohybu; najohrozenejšie skupiny, ako sú neformálni pracovníci a utečenci, ktorí často nie sú príjemcami opatrení sociálnej ochrany, a osoby so zdravotným postihnutím v dôsledku často nekvalitných služieb.
3.12.
V niektorých častiach južného susedstva faktory, ako je nedostatok vody a nevhodné hygienické zariadenia, zhoršili vplyv pandémie, najmä v sociálne najizolovanejších vrstvách obyvateľstva, konfliktných oblastiach a utečeneckých táboroch.
4.
Výzvy a príležitosti 4.1.
Ako zdôraznil generálny tajomník Únie pre Stredozemie, súčasná zdravotná kríza v posledných rokoch ohrozuje sociálno-ekonomický pokrok tejto oblasti (5).
Kríza je však aj príležitosťou na zlepšenie integrácie a zvýšenie odolnosti hospodárstiev.
4.2.
Úloha občianskej spoločnosti v euro-stredozemskom regióne je mimoriadne dôležitá pri budovaní spravodlivejšej a inkluzívnejšej spoločnosti po pandémii.
Podobne je aktívne zapojenie sociálnych partnerov a organizácií občianskej spoločnosti kľúčové na zabezpečenie toho, aby sa na nikoho nezabudlo, a na účinné vykonávanie Európskeho piliera sociálnych práv, ako sa to zdôraznilo na sociálnom samite v Porte (6).
4.3.
Ochorenie COVID-19 a s ním súvisiace opatrenia ohrozujú udržateľnosť občianskej spoločnosti.
Vlády a mnohí darcovia pozastavili granty a zmrazili financovanie, čím presmerovali prostriedky na pomoc pri pandémii COVID-19.
Výsledok ohrozuje už aj tak krehkú udržateľnosť organizácií občianskej spoločnosti, možnosť pokračovať v službe komunitám a pracovné miesta mnohých pracovníkov občianskej spoločnosti, hoci od organizácií občianskej spoločnosti sú veľké očakávania.
EHSV zdôrazňuje, že granty na organizačnú udržateľnosť a základné podporné financovanie sú kľúčové pre organizácie občianskej spoločnosti, aby sa prispôsobili rýchlo sa meniacim situáciám a pokračovali v činnosti počas krízy.
4.4.
EHSV zdôrazňuje skutočnosť, že Stredozemné more je jednou z častí sveta, ktoré sú najviac ohrozené vplyvom zmeny klímy.
Ochorenie COVID-19 nepriaznivo ovplyvnilo sociálnu situáciu a rozvoj, takže je naliehavo potrebné prijať stratégiu udržateľného rozvoja a ekologického hospodárstva.
4.5.
Prijatie plánov obnovy v stredozemskej oblasti predstavuje potenciálnu príležitosť na zabezpečenie hospodárskeho, sociálneho a environmentálneho rozvoja regiónu.
Je nevyhnutné prepojiť rozvojové príležitosti s dodržiavaním takých zásad, ako je solidarita, odstraňovanie rozdielov a ochrana a rešpektovanie zásad právneho štátu.
Ak sa majú dosiahnuť všetky ciele, je nevyhnutné aktívne zapojenie občianskej spoločnosti.
4.6.
Budúce plány postkovidovej obnovy by spolu s hospodárskym rastom mali v južnom susedstve zaujať dôležité miesto v opatreniach na obmedzenie environmentálnych problémov spojených so zmenou klímy, nedostatkom vody, dezertifikáciou a znečistením.
Opatrenia na zachovanie a ochranu životného prostredia by mohli mať pozitívny vplyv na stredozemský región vďaka diverzifikácii hospodárstva a vytváraniu kvalitných pracovných miest.
V tejto súvislosti EHSV upozorňuje na veľmi veľký potenciál získavania energie z obnoviteľných zdrojov (najmä slnečnej a veternej energie) v južných partnerských krajinách a vyzýva EÚ a jej členské štáty, aby presadzovali udržateľnejšie spoločné investície do tejto oblasti.
4.7.
EHSV už zdôraznil, že je potrebné podporiť spravodlivú transformáciu v stredozemskej oblasti, a to čiastočne z dôvodu jej prínosu v oblasti zdravia, vzdelávania a rodovej rovnosti.
Na zabezpečenie obnovy, ktorá bude účinne prispôsobená zásadám transformácie a digitalizácie, bude kľúčové podporovať zlepšovanie informovanosti a rozvoj konkrétneho podnikateľského zmýšľania a digitálnych zručností.
EHSV podporuje výzvu južných partnerských krajín, aby sa EÚ a jej členské štáty v Stredozemí viac angažovali vo výskumno-vývojovej spolupráci.
(5) (6)
UfM Foreign Affairs Ministers set priority areas for stronger cooperation and integration in the Euro-Mediterranean region – Únia pre Stredozemie (ufmsecretariat.org).
https://www.2021portugal.eu/en/porto-social-summit/porto-social-commitment/.